P9_TA(2020)0035

Lemmikloomade ebaseaduslik kaubandus ELis

Euroopa Parlamendi 12. veebruari 2020. aasta resolutsioon ELi siseturu ja tarbijate õiguste kaitse kohta ebaseadusliku lemmikloomadega kaubitsemise negatiivse mõju eest (2019/2814(RSP))

(2021/C 294/06)

Euroopa Parlament,

— võttes arvesse nõukogu 13. juuli 1992. aasta direktiivi 92/65/EMÜ, milles sätestatakse loomatervishoiu nõuded ühendusesiseseks kauplemiseks loomade, sperma, munarakkude ja embrüotega, mille suhtes ei kohaldata direktiivi 90/425/EMÜ A lisa I osas osutatud ühenduse erieeskirjades sätestatud loomatervishoiu nõudeid, ning nende impordiks ühendusse (1),

— võttes arvesse Euroopa Liidu toimimise lepingu (ELi toimimise leping) artiklit 13, milles on sätestatud, et liidu poliitika kavandamisel ja rakendamisel peavad liit ja liikmesriigid pöörama täit tähelepanu loomade kui aistimisvõimeliste olendite heaolu nõuetele,

— võttes arvesse ELi toimimise lepingu artiklit 114 ühtse turu loomise ja toimimise kohta ning ELi toimimise lepingu artiklit 169 tarbijakaitsemeetmete kohta,

— võttes arvesse Euroopa Parlamendi ja nõukogu 9. märtsi 2016. aasta määrust (EL) 2016/429 loomataudide kohta (loomatervise määrus) (2) ning selle määrusega komisjonile antud delegeeritud ja rakendamisvolitusi,

— võttes arvesse Euroopa Parlamendi ja nõukogu 12. juuni 2013. aasta määrust (EL) nr 576/2013 lemmikloomade mittekaubandusliku liikumise kohta, millega tunnistatakse kehtetuks määrus (EÜ) nr 998/2003 (3), ja komisjoni 28. juuni 2013. aasta rakendusmäärust (EL) nr 577/2013, mis käsitleb Euroopa Parlamendi ja nõukogu määruses (EL) nr 576/2013 ettenähtud identifitseerimisdokumentide näidiseid koerte, kasside ja valgetuhkrute mittekaubanduslikuks liikumiseks, territooriumide ja kolmandate riikide loetelude kehtestamist ning nõudeid teatavatele tingimustele vastavust tõendavate deklaratsioonide vormi, kujunduse ja keelte kohta (4),

— võttes arvesse oma 25. veebruari 2016. aasta resolutsiooni lemmikloomade registreerimise ühilduvate süsteemide kasutuselevõtu kohta kõigis liikmesriikides (5),

— võttes arvesse kaubandustegevuses osalevate koerte ja kasside heaolu uuringut, mida rahastas komisjon (SANCO 2013/12364) ja mis tehti määrusele (EL) nr 576/2013 lisatud komisjoni avalduse kohaselt (6),

— võttes arvesse koerte ja kasside internetimüüki käsitleva ELi kooskõlastatud kontrollikavaga saavutatud tulemusi (7),

— võttes arvesse komisjonile ja nõukogule esitatud küsimusi ELi siseturu ja tarbijate õiguste kaitse kohta ebaseadusliku lemmikloomadega kaubitsemise negatiivse mõju eest (O-000011/2020 – B9-0004/2020 ja O-000010/2020 – B9-0003/2020),

— võttes arvesse kodukorra artikli 136 lõiget 5 ja artikli 132 lõiget 2,

— võttes arvesse keskkonna-, rahvatervise ja toiduohutuse komisjoni resolutsiooni ettepanekut,

A. arvestades, et valitsusvälised organisatsioonid, õiguskaitseasutused, pädevad asutused ja veterinaararstid on kogunud tõendeid selle kohta, et liikmesriikides kaubeldakse ebaseaduslikult järjest suurema hulga lemmikloomadega ning seda organiseerivad sageli kuritegelikud võrgustikud, kes hoiduvad kontrollidest, võltsivad dokumente ja kuritarvitavad igati määrust (EL) nr 576/2013, mis on mõeldud kohaldamiseks lemmikloomade mittekaubandusliku liikumise suhtes, kuigi tegelikult tuleks neid loomi vedada vastavalt nõukogu direktiivile 92/65/EMÜ;

B. arvestades, et ebaseaduslik lemmikloomadega kauplemine ELis tähendab asjaosaliste, sealhulgas ebaseaduslike tõuaretajate jaoks tõenäoliselt väga suurt tulu, aga väga väikest vahelejäämisohtu, mille tagajärjel seadusliku tõuaretussektori kasumlikkus väheneb;

C. arvestades, et paljud kuulutused, milles loomi internetis müügiks pakutakse, pärinevad ebaseaduslikest allikatest;

D. arvestades, et ELi tasandil ei ole lemmikloomade aretamise kohta ühtseid norme, ja arvestades, et kuna standardid, mida tõuaretajad peavad loomade heaolu tagamiseks järgima, on liikmesriigiti õiguslikult erinevad, müüakse lemmikloomi siseturul väga erineva hinnaga, mida ebaseaduslikud kaubitsejad ära kasutavad;

E. arvestades, et suurtes masstoodangu aretusrajatistes ei kohelda loomi nende vajadustele vastavalt, millel on tõsised ja püsivad tagajärjed nende tervisele, heaolule ja käitumuslikule arengule;

F. arvestades, et ebaseaduslikud kaubitsejad ja müüjad tegutsevad enamasti täiesti karistamatult, sest nad teavad, et enamik tarbijaid, kes on ostnud halvas tervislikus seisundis lemmiklooma, ei võta õiguslikke meetmeid;

G. arvestades, et kasside ja koerte ebaseaduslik aretamine toimub sageli kohutavates tingimustes ja kulud hoitakse võimalikult väikesed; arvestades, et ebaseaduslikult aretatud vastsündinud loomad lahutatakse emast sageli liiga vara, nad on halvasti sotsialiseeritud ja haigestuvad kergesti ning kannatavad stressi, alatoitumuse, dehüdratsiooni ja suurema hüpotermiaohu all, kui neid veetakse ELis pikkade vahemaade taha kitsastes ja räpastes oludes ilma toidu ja veeta ning kliimaseadmeta sõidukites või ilma peatusi tegemata; arvestades, et kutsikad ja kassipojad saabuvad sihtriiki tavaliselt võõrutamata ja põhiliste sotsialiseerumisoskusteta;

H. arvestades, et hoolimata olukorra paranemisest on lemmikloomapassidega endiselt seotud suured probleemid, nagu looma vanuse kontrollimine ja võimalus, et pass vahetatakse ära; arvestades, et registreeritud on suur hulk võltsitud lemmikloomapasse ning selles ebaseaduslikus tegevuses teevad veterinaararstid kaubitsejatega sageli koostööd, mis teeb kontrollimise ja uurimise keerulisemaks (8);

I. arvestades, et ebaseaduslikult aretatud lemmikloomi vaktsineeritakse sageli kas ainult osaliselt või üldse mitte ning sageli ei ole nende haigusi nõuetekohaselt ravitud; arvestades, et ebaseadusliku lemmikloomadega kauplemisega kaasnevad mitmed zoonootilised ohud, sealhulgas võidakse marutaudilevikuga Euroopa aladelt viia taud marutaudivabadesse riikidesse, ning levitada parasiite (nt Echinococcus multilocularis), mis levivad kergesti ja mida on väga keeruline tõrjuda (9);

J. arvestades, et loomatervise määrusega, mida hakatakse kohaldama 21. aprillil 2021, suurendatakse kasside ja koerte internetimüügi läbipaistvust ning parandatakse loomade tervist ja heaolu; arvestades, et loomatervise määruse kohaselt peavad kõik koera- ja kassimüüjad, -aretajad, -vedajad ning loomade kogumiskeskused oma ettevõtte riiklikus pädevas asutuses registreerima;

K. arvestades, et peale selle, et ebaseaduslik lemmikloomadega kauplemine vähendab loomade heaolu, mõjub see halvasti tarbijakaitsele, kõlvatu konkurentsi tõttu ELi siseturu tõrgeteta toimimisele ja maksutulu vähenemise tõttu riigi rahandusele;

L. arvestades, et praegu ostetakse ELis lemmikloomi väga sageli internetikuulutuste ja veidi harvem sotsiaalmeedia kaudu (10); arvestades, et internetikuulutuste kaudu lemmikloomi ostvate tarbijate õigused on nii riigi kui ka ELi tasandil vähe kaitstud; arvestades, et suur hulk ebaseaduslikult aretatud lemmikloomi müüakse liikmesriikide turgudel või ELi sisepiiridel otse autodest;

M. arvestades, et 65 % inimestest, kes vastas ebaseaduslikku veebisisu käsitlevale Eurobaromeetri kiiruuringule, ei arvanud, et internet on kasutajate jaoks turvaline, ning 90 % nõustus, et veebimajutusteenuse osutajad peaksid viivitamata eemaldama sisu, mille avalik-õiguslikud või õiguskaitseasutused on tunnistanud ebaseaduslikuks; arvestades, et 60 % internetikasutajatest ütles, et nad kasutavad veebipõhist sotsiaalvõrgustikku vähemalt kord nädalas ja enamik kasutab ka internetipõhiseid kauplemiskohti vähemalt aeg-ajalt, kusjuures 30 % kasutab neid vähemalt kord nädalas; arvestades, et 69 % ELi internetikasutajatest ütles, et nende internetiostude arv on igal aastal suurenenud, sealhulgas seoses loomadega (11);

N. arvestades, et paljud kodanikud peavad lemmikloomade, sealhulgas koju võetavateks lemmikloomadeks aretatavate, peetavate ja müüdavate loomade, meelelahutuseks, spordiks ja tööks kasutatavate lemmikloomade, näiteks inglise ja hispaania hurtade, ning hulkuvate loomade väärkohtlemist endiselt suureks probleemiks; arvestades, et lemmikloomade (parem) identifitseerimine ja registreerimine võib aidata loomade väärkohtlemise vastu võidelda ning edendada vastutustundlikku loomapidamist; arvestades, et identifitseerimine ja registreerimine on hulkuvate loomade mittesurmava ja humaanse haldamise ning hulkuvate loomade populatsioonide järkjärgulise vähendamise põhiosised;

O. arvestades, et üle 70 % uutest haigustest, mis on inimestel viimastel aastakümnetel ilmnenud, on pärit loomadelt ning sageli lemmikloomadena peetavad loomad on 41 zoonoosi, sealhulgas marutaudi edasikandjad (12);

P. arvestades, et määruse (EL) nr 576/2013 I lisa A osas loetletud liikidesse kuuluvaid lemmikloomi ei tohi ühest liikmesriigist teise viia, välja arvatud juhul, kui neile on märgistamiseks paigaldatud transponder; arvestades, et puudub nõue selliste kasside ja koerte ühtlustatud kohustusliku identifitseerimise kohta, keda hoitakse ühes riigis, st ei viida teistesse liikmesriikidesse; arvestades, et liikmesriikides on palju identifitseerimata ja registreerimata kasse ja koeri;

Q. arvestades, et koerte ja kasside internetimüüki käsitleva ELi kooskõlastatud kontrollikava põhjal tuvastati 42 % kontrollitud kuulutuste puhul, et kaupleja staatus ei vasta tema tegevusele (13);

R. arvestades, et teatavatel müügikuulutuste veebisaitidel on hakatud vabatahtlikult kehtestama rangemaid norme, et kontrollida internetimüüjate isikusamasust ja parandada loomade heaolu;

S. arvestades, et enamik liikmesriike on kasside ja koerte identifitseerimiseks ja registreerimiseks juba kehtestanud teatavad nõuded; arvestades, et kasside, koerte ja valgetuhkrute identifitseerimise nõuded ei ole ühtlustatud, mis on muu hulgas kaasa toonud riigikoodide väärkasutamise ning duplikaatide ja valede koodide kasutamise (14); arvestades, et enamik registreid ei ole omavahel seotud, mis piirab ELis jälgitavust;

1. rõhutab, et ebaseaduslik koerte ja kassidega kauplemine ei avalda mitte ainult katastroofilist mõju loomade heaolule, vaid kujutab endast ka ohtu rahvatervisele ja tarbijakaitsele;

Kasside ja koerte identifitseerimine ja registreerimine

2. rõhutab, et kogu ELis ühtlustatud kasside ja koerte kohustusliku identifitseerimise ja registreerimise süsteem on oluline ja vajalik esimene samm ebaseadusliku lemmikloomadega kauplemise vastases võitluses ning et registreerimine ja identifitseerimine on üks olulisemaid tingimusi kontrolli, jõustamise ja jälgitavuse tagamiseks;

3. peab oluliseks, et veterinaararst paneks lemmikloomadele mikrokiibi ning registreeriks nad riiklikus loomade identifitseerimise ja registreerimise toimikus, et tagada nende tõhus jälgitavus; peab äärmiselt oluliseks, et identifitseerimis- ja registreerimistoimikud sisaldaksid kõigi looma elus osalenud isikute, sealhulgas aretajate, müüjate, veterinaararstide, vedajate ja omanike registreerimisnumbrit;

4. nõuab tungivalt, et komisjon kasutaks täiel määral talle loomatervise määruse artikli 109 lõike 2 ja artikli 118 alusel delegeeritud volitusi ning esitaks ettepaneku kasside ja koerte identifitseerimise ja registreerimise vahendite ja meetodite üksikasjalike, kogu ELi hõlmavate ühilduvate süsteemide kohta, kehtestades loomade individuaalseks identifitseerimiseks vajaliku teabe miinimumkünnise ja normid elektrooniliste andmete vahetamiseks liikmesriikide andmebaaside vahel, mis tuleks käesoleva ametiaja lõpuks omavahel ühendada;

5. nõuab, et selgelt seotaks ELi lemmikloomapass ja lemmikloomade mikrokiibi registreerimine, et lemmiklooma päritolu oleks selge, isegi kui lemmikloomapass ära vahetatakse;

6. kutsub liikmesriike üles kehtestama poliitika, mille eesmärk on märgistada ja registreerida vaikimisi kõik kassid ja koerad võitluses loomade väärkohtlemise vastu;

7. rõhutab, et lemmikloomade identifitseerimiseks kogutav teave peab sisaldama isikuandmeid ning seda tuleks kaitsta täielikus kooskõlas ELi eraelu puutumatuse ja andmekaitse eeskirjadega; on veendunud, et selliseid isikuandmeid ei tohiks kasutada ühelgi ärilisel eesmärgil;

ELi tegevuskava ebaseadusliku lemmikloomadega kauplemise probleemiga tegelemiseks

8. palub komisjonil koostada ELi valdkonnaülese tegevuskava ELis ebaseadusliku lemmikloomadega kauplemise probleemiga tegelemiseks; on seisukohal, et tegevuskavas tuleks võtta arvesse Euroopa Parlamendi, liikmesriikide ja asjaomaste sidusrühmade seisukohti ning määrata selgelt kindlaks kõikide sidusrühmade ja otsustajate, sealhulgas liikmesriikide, komisjoni, piirivalve-, tolli- ja veterinaarasutuste, veterinaararstide ja kodanikuühiskonna organisatsioonide vastutus;

9. soovitab komisjonil kaasata tegevuskavasse loomade heaolu, rahvatervise, tarbijakaitse, siseturu ja ebaseadusliku kaubanduse küsimustega tegelevad eri peadirektoraadid;

10. on seisukohal, et ebaseadusliku lemmikloomadega kauplemise vastu võitlemiseks tuleb ELi tasandil välja töötada suurte kaubanduslike aretusrajatiste, nn kutsikavabrikute ühtne määratlus; palub komisjonil ja liikmesriikidel võtta meetmeid, et keelata sellised aretus- ja turustustavad, mis kahjustavad lemmikloomade tervist, heaolu ja käitumuslikku arengut;

11. peab vajalikuks, et kodanikke teavitataks paremini lemmikloomadega kauplemisest ja võimalikest ohtudest, mis kaasnevad loomade ostmisega internetist või ilma õiguslike menetlusteta;

12. kutsub komisjoni üles parandama digitaalarengu tegevuskava osana internetikuulutuste alusel lemmikloomi ostvate tarbijate kaitset;

13. toetab seda, et tulevase kaupade interneti- ja muu kaugmüügi lepinguid käsitleva direktiivi reguleerimisalast jäetaks välja elusloomade müük kauplejalt tarbijale;

Kontroll ja ELi õigusaktide parem jõustamine

14. kutsub liikmesriike üles parandama õiguskaitset ning kohaldama selliste päritolu-, transiidi- ja sihtriikide ettevõtjate, veterinaararstide ja riiklike pädevate asutuste suhtes, kes annavad välja võltsitud lemmikloomapasse, rangemaid karistusi – mis peaksid olema tõhusad, proportsionaalsed ja hoiatavad –, et ebaseaduslikku lemmikloomadega kauplemist tõhusalt tõkestada;

15. kutsub liikmesriike üles kohaldama kooskõlas määrusega (EL) 2017/625 ( 15 ) rahalisi karistusi, mis kaaluvad üles kasu, mida taotlevad ettevõtjad, sealhulgas aretajad ja müüjad, kes reklaamivad internetis loomi majandusliku kasu eest ning ELi ja riiklikke õigusakte rikkudes;

16. kutsub komisjoni ja liikmesriike üles töötama välja strateegiad lemmikloomade internetis reklaamimise reguleerimiseks või enesereguleerimiseks, et teha lõpp eksitavale reklaamile ning kasside ja koerte müüki internetis paremini kontrollida;

17. kutsub komisjoni üles kehtestama veebiplatvormidele kohustuslikud nõuded lemmikloomade müüki internetis reklaamivate kasutajate isiku minimaalseks tuvastamiseks; rõhutab, et asjaomase õigusraamistiku võimaliku läbivaatamisega peab kaasnema tarbijate ja loomade parem kaitse;

18. nõuab, et Euroopa Komisjoni tervise ja toiduohutuse peadirektoraadi tervise ja toidu valdkonna auditite ja analüüsi direktoraadi inspekteerimisprogrammide raames uuritaks, kas liikmesriigid järgivad määrust (EL) nr 576/2013;

19. kutsub komisjoni üles tegema ettepanekut kasside ja koerte aretamise ja turustamise ühiste standardite kehtestamise kohta kogu ELis, et vältida ebaausaid kaubandustavasid ja selliste lemmikloomade väärmüüki, piirata tõuspetsiifiliste tervise- ja heaoluprobleemide jätkumist ning luua ettevõtjatele võrdsed võimalused;

20. palub liikmesriikidel tagada, et kehtestatakse üksikasjalikud normid lemmikloomade aretajate kontrollimiseks ning et veterinaararstid teevad aretajate üle asjakohast järelevalvet;

21. on arvamusel, et liikmesriike tuleks innustada looma volitatud lemmikloomaaretajate ja -müüjate kohustuslikku registrit, millele pääsevad ligi vastutavad isikud teistes liikmesriikides;

22. kutsub liikmesriike üles võtma lisaks määruse (EÜ) nr 338/97 ( 16 ) alusel nõutavatele piirikontrollidele kasutusele riigisisese vastavuse järelevalve koos kauplejate ja loaomanike, näiteks lemmikloomi müüvate kaupluste, tõuaretajate, uurimiskeskuste ja kasvanduste korrapäraste kontrollidega;

23. on seisukohal, et ELi tasandil tuleks ühtlustada ka kontrollide sagedust ning neid tuleks viia läbi koostöös liikmesriikide tolli-, politsei- ja veterinaarteenistustega;

24. kutsub liikmesriikide pädevaid asutusi üles määruse (EL) nr 576/2013 rikkumise korral rangelt järgima nimetatud määruses sätestatud menetlusi ja tagama konfiskeeritud lemmikloomade uude elukohta paigutamise; kutsub liikmesriike samuti üles piisavalt toetama loomapäästekeskusi;

25. väljendab heameelt tulemuste üle, mis on saavutatud loomade heaolu käsitleva ELi platvormi ning vabatahtliku algatuse raames moodustatud töörühmaga, mis tegeleb lemmikloomade tervise ja heaolu küsimustega kaubanduses (Voluntary Initiative Subgroup on Health and Welfare of Pets in Trade); nõuab Euroopa Parlamendi kaasamist ning kodanikuühiskonna, pädevate asutuste, ettevõtete ja teadlaste tasakaalustatud esindatust loomade heaolu alases edaspidises töös ELi tasandil ning piisavate vahendite eraldamist optimaalsete edusammude tagamiseks;

Koostöö, teavitamine ja koolitus

26. kutsub komisjoni ja liikmesriike üles tuginema tulemustele, mille on saavutanud vabatahtliku algatuse raames moodustatud töörühm, mis tegeleb lemmikloomade tervise ja heaolu küsimustega kaubanduses, ja neid levitama loomade heaolu käsitleva ELi platvormi raames ning võtma eelseisvas seadusandlikus ja muus kui seadusandlikus töös ebaseadusliku lemmikloomadega kauplemise vastu võitlemiseks 2024. aastaks meetmeid; on seisukohal, et sellega seoses on tungivalt vaja, et kõik liikmesriigid teeksid aktiivset koostööd ja vahetaksid parimaid tavasid;

27. kutsub liikmesriike üles teavitama alati teisi asjaomaseid liikmesriike, kui nad esitavad hagi ebaseadusliku koera- ja kassikaupleja vastu, kelle tegevus võib neid teisi liikmesriike mõjutada;

28. pooldab asutustevahelise koostöö meetodeid, et võidelda ebaseadusliku lemmikloomadega kauplemise vastu ja leevendada sellega seotud zoonootilisi ohte, sealhulgas pooldab teabesüsteemi väljatöötamist, et koguda ja jagada teavet ebaseaduslikult kaubeldavate loomade kaubanduslikel eesmärkidel vedamise kohta, ja hoiatussüsteemi loomist tuvastatud anomaaliatest teatamiseks;

29. kutsub komisjoni üles esildama meetmeid, sealhulgas tehnoloogia kasutamist ja kohandatud koolitust, et tolli- ja veterinaarasutusi lemmikloomade ebaseadusliku üle piiri toimetamise avastamiseks paremini ette valmistada;

30. kutsub komisjoni ja liikmesriike üles tuginema ELi kooskõlastatud kontrollikava soovitustele, mis puudutavad koerte ja kasside internetimüüki, arendades partnerlust ametiasutuste, andmebaaside, veebisaitide ja loomade heaolu organisatsioonide vahel, et töötada välja täpsed meetmed eksitava reklaami ning koerte ja kasside ebaseadusliku internetikaubanduse vastu;

31. tunnistab, kui oluline on loomakaitseühingute ja vabaühenduste roll ebaseadusliku lemmikloomadega kauplemise vastases võitluses; kutsub lisaks liikmesriike üles pakkuma loomapäästekeskustele ja loomakaitseühingutele / vabaühendustele piisavat rahalist ning muud materiaalset ja mittemateriaalset toetust;

32. kutsub liikmesriike üles eraldama piisavalt vahendeid registreerimisnõude jõustamiseks kõigi loomade aretamise, pidamise või nendega kauplemisega tegelevate ettevõtete käitajate suhtes, nagu on ette nähtud loomatervise määrusega, et ebaseaduslikku lemmikloomadega kauplemist internetis piirata;

33. on seisukohal, et tuleks teha rohkem selleks, et suurendada potentsiaalsete ostjate ja ettevõtjate, sealhulgas internetipõhiste teenuseosutajate teadlikkust lemmikloomade ebaseaduslikust müügist ja sellega kaasnevatest madalatest heaolustandarditest;

34. juhib tähelepanu asjaolule, et mõned riiklikud ja mõnel juhul ka piirkondlikud andmebaasid, mis sisaldavad lemmikloomade identifitseerimisandmeid, on juba olemas; on seisukohal, et neid andmebaase tuleks kasutada omavahel ühendatud, ühilduvate ja koostalitlusvõimeliste süsteemidena, et võimaldada jälgitavust kogu ELis;

35. rõhutab, et liikmesriigid peaksid tagama, et piiril töötajad on asjakohaselt koolitatud menetluste ja normide osas, mida kohaldatakse lemmikloomade impordi suhtes loetellu kantud ja kandmata kolmandatest riikidest, ning et nad neid norme jõustavad;

36. kutsub liikmesriike üles korraldama rohkem teavitus- ja teadlikkuse tõstmise kampaaniaid, et ergutada pigem lemmikloomade adopteerimist usaldusväärsetest loomapäästekeskustest, kui nende ostmist, ning teavitada kodanikke ebaseadusliku lemmikloomadega kauplemise negatiivsest mõjust ning sellest, kui oluline on osta ainult selliseid lemmikloomi, kes on aretatud, keda on peetud ja kellega kaubeldakse vastutustundlikult ja loomade heaolu silmas pidades;

o

o o

37. teeb presidendile ülesandeks edastada käesolev resolutsioon nõukogule ja komisjonile.

(1) EÜT L 268, 14.9.1992, lk 54.

(2) ELT L 84, 31.3.2016, lk 1.

(3) ELT L 178, 28.6.2013, lk 1.

(4) ELT L 178, 28.6.2013, lk 109.

(5) ELT C 35, 31.1.2018, lk 139.

(6) Kaubandustegevuses osalevate koerte ja kasside heaolu uuring (2015), mida komisjon rahastas erilepingu SANCO 2013/12364 raames.

https://ec.europa.eu/food/sites/food/files/animals/docs/aw_eu-strategy_study_dogs-cats-commercial-practices_en.pdf

(7) Euroopa Komisjon (2019). Koerte ja kasside internetimüüki käsitleva ELi kooskõlastatud kontrollikava tulemuste analüüs.

https://ec.europa.eu/food/animals/welfare/other_aspects/online_dog-cat_en

(8) Organisatsiooni FOUR PAWS 2013. aasta aruanne „Puppy trade in Europe“ („Kutsikaubandus Euroopas“).

http://www.carodog.eu/wp-content/uploads/2014/10/REPORT_EUROPEAN_PUPPY_TRADE2.pdf

(9) Kaubandustegevuses osalevate koerte ja kasside heaolu uuring (2015), mida komisjon rahastas erilepingu SANCO 2013/12364 raames, lk 55–56.

https://ec.europa.eu/food/sites/food/files/animals/docs/aw_eu-strategy_study_dogs-cats-commercial-practices_en.pdf;

EU Dog and Cat Alliance (2016). Briefing on the review of pet movement legislation under the „Animal Health Law.“ (Ülevaade lemmikloomade liikumist käsitlevate õigusaktide läbivaatamisest loomatervise määruse raames).

https://s3-eu-west-1.amazonaws.com/assets.dogandcatwelfare.eu/live/media/publicationtemp/EU_Dog_Cat__briefing_AHL_pet_movement_review.pdf

(10) EU Dog and Cat Alliance ja the Blue Cross (2017). Online Pet Sales in the EU: What’s the cost? („Mis lemmikloomade internetimüük tegelikult maksab?“).

https://s3-eu-west-1.amazonaws.com/assets.dogandcatwelfare.eu/live/media/publicationtemp/12195_-_EU_Pet_report_spreads.pdf

(11) Eurobaromeetri kiiruuring nr 469/2018 ebaseadusliku veebisisu kohta. http://ec.europa.eu/commfrontoffice/publicopinion/index.cfm/ResultDoc/download/DocumentKy/83669

(12) Michael J. Day jt (2012). Surveillance of Zoonotic Infectious Disease Transmitted by Small Companion Animals. (Väikeste lemmikloomade poolt edasi kantavate zoonootiliste nakkushaiguste seire.)

https://wwwnc.cdc.gov/eid/article/18/12/12-0664_article

(13) EU Coordinated Control Plan on online sales of dogs and cats. https://ec.europa.eu/food/sites/food/files/animals/docs/reg-com_ahw_20190612_asf_aw-control-coord-plan-sale-dog-cats_eur.pdf

(14) Organisatsiooni FOUR PAWS 2016. aasta aruanne „Identification, vaccination and movement of dogs and cats in the EU: How to improve the Pet Passport and TRACES systems?“ („Koerte ja kasside identifitseerimine, vaktsineerimine ja liikumine ELis. Kuidas lemmikloomapassisüsteeme ja süsteemi TRACES parandada?“).

http://www.lawyersforanimalprotection.eu/wp-content/uploads/2016/07/INSIDE-1.pdf

(15) Euroopa Parlamendi ja nõukogu 15. märtsi 2017. aasta määrus (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine (ELT L 95, 7.4.2017, lk 1).

(16) Nõukogu 9. detsembri 1996. aasta määrus (EÜ) nr 338/97 looduslike looma- ja taimeliikide kaitse kohta nendega kauplemise reguleerimise teel (EÜT L 61, 3.3.1997, lk 1).